**SPECIFIČNOSTI RADA S OSOBAMA STARIJE ŽIVOTNE DOBI UKLJUČENIM U PROBACIJU:**

**KVALITATIVNA ANALIZA PODATAKA I PRIKAZ SLUČAJA**

Marina Mirčeta Mikulić i Danijela Milčić

Uprava za kazneno pravo i probaciju

Probacijski poslovi obavljaju se s ciljem zaštite društvene zajednice od počinitelja kaznenih djela, njegove resocijalizacije i reintegracije u zajednicu utjecanjem na rizične čimbenike koji su povezani s činjenjem kaznenih djela. Postotak osoba uključenih u probaciju koje su starije od šezdeset godina iznosi oko 5 %. Cilj ovog rada je prikazati specifičnosti rada probacijskog službenika s ovom populacijom. Prezentirat ćemo rezultate deskriptivne statistike na podatcima prikupljenim u razdoblju od 2009. godine, kada je na snagu stupio prvi Zakon o probaciji, do rujna 2015. godine. Iz podataka je razvidno kako je najveći broj osoba starijih od 60 godina u probaciju uključen kroz provođenje probacijskih poslova tijekom izvršavanja kazne zatvora i uvjetnog otpusta. S obzirom na navedeno, prikazat ćemo slučaj osuđenika koji je u probaciju uključen kroz nadzor uvjetnog otpusta. Osuđeniku je izrečena kazna zatvora u trajanju od 14 godina zbog počinjenog kaznenog djela ubojstva supruge. Na ovom slučaju ćemo ilustrirati poteškoće s kojima se suočava osoba starije životne dobi, osobito nakon višegodišnje zatvorske kazne, kao što su neriješeno stambeno pitanje, nezaposlenost, nepostojanje socijalne podrške, stigmatizacija po povratku u zajednicu i poteškoće u prilagodbi na život na slobodi. Kroz pružanje podrške, pomoći, usmjeravanje i nadziranje osuđenika u izvršavanju izrečenih obveza, probacijski službenik ima veliku ulogu u postupku resocijalizacije i reintegracije u zajednicu te na ovaj način doprinosi smanjenju vjerojatnosti kriminalnog povrata.

Ključne riječi:osoba uključena u probaciju, osobe starije životne dobi, počinitelji kaznenih djela, prikaz slučaja